Երկու Ֆրիդաները

Երկու Ֆրիդաները (), մեքսիկացի նկարիչ Ֆրիդա Կալոյի ստեղծած կտավը, որը համարվում է նրա լայնածավալ աշխատանքը և ամենահայտնի նկարներից մեկը։ Այն կրկնակի ինքնադիմանկար է, որը պատկերում է երկու նստած Կալոների, որոնցից մեկը հագել է սպիտակ եվրոպական ոճով վիկտորյանական զգեստ, իսկ մյուսը կրում է ավանդական Տեհուանա զգեստը։ Կտավը ստեղծվել է 1939 թվականին, նույն տարում, երբ Կալոն ամուսնալուծվել է Դիեգո Ռիվերայից։

Որոշ արվեստագետներ այն կարծիքին են, որ նկարի երկու պատկերները Ֆրիդայի կրկնակի ժառանգությունն են ներկայացնում։ Նրա հայրը՝ Գիլերմո Կալոն, գերմանացի էր, մայրը՝ Մաթիլդա Կալդերոնը, իսպանացու և հնդկացի-ամերիկացու խառնուրդ էր։ Մեկ այլ մեկնաբանությամբ Տիհուանա հագած Ֆրիդային պաշտում էր ամուսինը՝ Դիեգո Ռիվերան, իսկ եվրոպացի Ֆրիդային նա չէր ընդունում։ Ֆրիդայի սեփական հիշողություններում պատկերը մանկության երևակայական ընկերոջ հիշողությունն է։

Երկու Ֆրիդաներն իրենց գրկում ինչ-որ իր ունեն. մեքսիկացի Ֆրիդայի ձեռքում Դիեգո Ռիվերայի դիմանկարն է, եվրոպացի Ֆրիդայի ձեռքում՝ պինցետ է, որից վնասված արյան անոթից եվրոպացի Ֆրիդայի սպիտակ զգեստին արյուն է թափվել։ Արյան անոթը կապում է երկու Ֆրիդաներին՝ ձեռքերով հասնում սրտերին։ Այս աշխատանքը հիշեցնում է Կալոյի կյանքի շարունակական ցավը, վիրահատական ընթացակարգը և մարդկային զոհաբերության ացտեկական ավանդույթը։ Քանի որ այս աշխատանքը Կալոն ավարտել է ամուսնալուծությունից կարճ ժամանակ անց, եվրոպական Ֆրիդային պակասում է իր Դիեգոն։

Ըստ Կալոյի ընկեր Ֆերնանդո Գամբոայի՝ կտավը ստեղծելիս Կալոն ոգեշնչվել է նույն տարի Լուվրում տեսած երկու կտավներով՝ Թեոդոր Շասերիոյի «Երկու քույրեր» և անհայտ հեղինակի «Գաբրիել դ՛Էստրեն քրոջ հետ»։

Երկու Ֆրիդաները կտավը գտնվում է Մեխիկոյի Ժամանակակից արվեստի թանգարանում։

Գրականություն 
 Frida Kahlo. Praha : A L PRESS, 2005. 80 s. ISBN 80-7362-090-1.

Ծանոթագրություններ 

1939 նկարներ
Ֆրիդա Կալոյի նկարներ
Ինքնադիմանկարներ
Կանանց դիմապատկերներ